
asupra propunerii legislative privind completarea Legii nr.61 din 22 septembrie 1993 privind alocaţia de stat pentru copii, publicată în Monitorul Oficial al României, Partea I, nr.233 din 28 septembrie 1993, cu modificările şi completările ulterioare, publicat în Monitorul Oficial al României, Partea I, nr.523 din 31 decembrie 1998

În conformitate cu prevederile art.89 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu propunerea legislativă privind completarea Legii nr.61 din 22 septembrie 1993 privind alocaţia de stat pentru copii, publicată în Monitorul Oficial al României, Partea I, nr.233 din 28 septembrie 1993, cu modificările şi completările ulterioare, publicat în Monitorul Oficial al României, Partea I, nr.523 din 31 decembrie 1998, trimisă cu adresa nr. P.l 617 din 3 februarie 2004.


La întocmirea prezentului raport, Comisia a avut în vedere avizul primit de la Consiliul Legislativ şi punctul de vedere al Guvernului.

Comisia a fost sesizată cu dezbaterea şi avizarea propunerii legislative mai sus menţionată în procedură obişnuită.

Proiectul de lege face parte din categoria legilor organice, conform prevederilor constituţionale, şi are ca obiect de reglementare completarea Legii nr.61/1993 privind alocaţia de stat pentru copii, republicată, în sensul acordării tuturor tinerilor prevăzuţi la alin.(2) şi (3) ale art.1 din lege, beneficiari ai alocaţiei de stat, la împlinirea vârstei de 18 ani, a unei alocaţii suplimentare şi unice, denumită alocaţie de majorat, în cuantum de 1.000.000 lei.
Comisia propune Plenului respingerea iniţiativei legislative din următoarele considerente:
1. Propunerea legislativă instituie un tratament discriminatoriu între beneficiarii legii, deoarece Legea alocaţiei de stat pentru copii, deşi acreditează principiul universalităţii, în practică aceasta nu este universală, întrucât acordarea alocaţiei este condiţionată de frecventarea şcolii, în cazul elevilor. 

O serie de copii sunt privaţi de alocaţia de stat întrucât nu sunt trimişi la şcoală de către părinţi. Pe cale de consecinţă, nebeneficiind de alocaţie de stat, nu ar beneficia nici de alocaţia de majorat.

2. Nu poate fi susţinută financiar, deoarece fondurile necesare nu sunt cuprinse în bugetul de stat pe anul 2004.

La dezbaterea acestei propuneri legislative a participat ca invitat, în conformitate cu prevederile art.51 şi 52 din Regulamentul Camerei Deputaţilor, din partea Ministerului Muncii, Solidarităţii Sociale şi Familiei, d-na Marta Ţărnea – Secretar de stat. 
La lucrările comisiei au fost prezenţi 20 deputaţi, din totalul de 21 membri ai comisiei.

În urma dezbaterii propunerii legislative în şedinţa din 3 martie 2004, Comisia propune respingerea acesteia cu 8 voturi pentru şi 4 voturi împotrivă.

